Μάικλ Ραντριανιρινά

Ο Μάικλ Ραντριανιρινά (Michael Randrianirina, γεν. 1974) είναι αξιωματικός του στρατού και πολιτικός από τη Μαδαγασκάρη που υπηρετεί ως μεταβατικός πρόεδρος και ως «πρόεδρος του Συμβουλίου της Προεδρίας για την Επανίδρυση της Δημοκρατίας της Μαδαγασκάρης» από τις 14 Οκτωβρίου 2025, αφού επιβεβαιώθηκε από το Ανώτατο Συνταγματικό Δικαστήριο εν μέσω του πραξικοπήματος της Μαδαγασκάρης του 2025.

Προηγουμένως υπηρέτησε ως κυβερνήτης του Αντρόι από το 2016 έως το 2018 και αργότερα ως ανώτερος στρατιωτικός διοικητής και επικεφαλής της επίλεκτης μονάδας CAPSAT.

 Πολιτική και στρατιωτική σταδιοδρομία  
Ο Ραντριανιρινά εκπαιδεύτηκε στη Στρατιωτική Ακαδημία Αντσιράμπε. 
Ήταν κυβερνήτης της περιοχής Αντρόι μεταξύ 2016 και 2018, κατά τη διάρκεια της προεδρίας του Ερί Ραζαοναριμαμπιανινά. Στη συνέχεια υπηρέτησε ως διοικητής τάγματος πεζικού στην Τολιάρα μέχρι τον Ιούλιο του 2022. Αργότερα έγινε επικεφαλής της επίλεκτης μονάδας CAPSAT.

 Σύλληψη του 2023  
Ο Ραντριανιρινά σταδιακά έγινε έντονος επικριτής του προέδρου Αντρί Ραζοελινά. Συνελήφθη «βιαστικά» για ανταρσία στις 27 Νοεμβρίου 2023 και κατηγορήθηκε για «υποκίνηση στρατιωτικής ανταρσίας και απόπειρα πραξικοπήματος». Την ίδια μέρα οδηγήθηκε στο δικαστήριο και στάλθηκε αμέσως στη φυλακή Τσιαφάι. Αποφυλακίστηκε τον Φεβρουάριο του 2024, αφού του επιβλήθηκε ποινή με αναστολή για επίθεση κατά της κρατικής ασφάλειας, και επέστρεψε στην CAPSAT.

 Πολιτική κρίση του 2025  
Ενώ ήταν επικεφαλής της CAPSAT, συμμετείχε στην ανταρσία της Μαδαγασκάρης του 2025 κατά του εν ενεργεία προέδρου AΑντρί Ραζοελινά  εν μέσω των διαδηλώσεων της Μαδαγασκάρης του 2025· καλώντας τους στρατιώτες «να αρνηθούν να καταστείλουν τον πληθυσμό, να αναλάβουν τις ευθύνες τους και να παίξουν τον ρόλο τους». Στην Πλατεία 13ης Μαΐου ο Ραντριανιρινά ζήτησε την παραίτηση του προέδρου και του πρωθυπουργού, μεταξύ άλλων.

Αφού ο Ρατζοελινά εγκατέλειψε τη χώρα, στις 14 Οκτωβρίου 2025, η CAPSAT κατέλαβε το Προεδρικό Μέγαρο Ιαβολοχά και ανακήρυξε τον Ραντριανιρινά ως μεταβατικό πρόεδρο. Ο Ραντριανιρινά επιβεβαίωσε τη διάλυση όλων των θεσμών εκτός από την Εθνοσυνέλευση. Η δήλωσή του ανέφερε: «Οι ακόλουθοι θεσμοί αναστέλλονται: η Γερουσία, το Ανώτατο Συνταγματικό Δικαστήριο, η Ανεξάρτητη Εθνική Εκλογική Επιτροπή, το Ανώτατο Δικαστήριο Δικαιοσύνης και το Ανώτατο Συμβούλιο για την Προάσπιση των Ανθρωπίνων Δικαιωμάτων και του Κράτους Δικαίου». Υποσχέθηκε εκλογές εντός δύο ετών και δήλωσε ότι θα συστήσουν μια επιτροπή αποτελούμενη από αξιωματικούς του στρατού, της παραστρατιωτικής χωροφυλακής και της εθνικής αστυνομίας για να κυβερνήσει το έθνος. Του ζητήθηκε επίσημα να εκτελέσει τα καθήκοντα του μεταβατικού προέδρου της Μαδαγασκάρης ως πρόεδρος του Συμβουλίου της Προεδρίας της Δημοκρατίας για τη Μεταρρύθμιση από το Ανώτατο Συνταγματικό Δικαστήριο την ίδια ημέρα. Στις 15 Οκτωβρίου η κρατική τηλεόραση της Μαδαγασκάρης ανακοίνωσε ότι ο Ραντριανιρινά θα ορκιστεί στις 17 Οκτωβρίου ως «Πρόεδρος της Επανίδρυσης της Δημοκρατίας της Μαδαγασκάρης» κατά τη διάρκεια συνεδρίασης του Συνταγματικού Δικαστηρίου.

 Προσωπική ζωή  
Ο Ραντριανιρινά κατάγεται από το Σεβοχιπότι, ένα χωριό που βρίσκεται νοτιοανατολικά του Αμποβόμπε Αντρόι. Είναι μέλος της Λουθηρανικής Εκκλησίας της Μαδαγασκάρης.

 Αναφορές  

Ραντριανιρινα
Ραντριανιρινα
Ραντριανιρινα